La navigaziun giagliarda da Barents als cunfins polars da l'Europa avant 400 onns

Da Johann Ulrich Schlegel

Avant 400 onns ha l'ollandais Willem Barents perscrutà la regiun polara per la navigaziun occidentala. Cun trais viadis per chattar in passagi da navigaziun en il nordost ha el contribuì essenzialmain a l'avertura geografica da regiuns polaras anc nunconuschentas. Sa basond sin impurtants perscrutaders englais cartiv'ins da quel temp che la suletta ruta pli curta pussaivla per l'Orient extrem sa chattia el nordvest. 

La finamira da Barents era da chattar ina ruta al nordost. Questa prova ha custà la vita a Barents en vischinanza dal piz occidental da l'insla russa Nowaja Semlja ils 20 da zercladur 1597. Sin quai hai dà ina tschert'interrupziun, e pir il davos tschientaner èsi reussì per l'emprima gia da navigar cun in bastiment a vapur al nordost enturn la Russia e l'Asia. 

Commerziants dad Amsterdam sco iniziants
Gronds interprendiders che tschertgavan novas pussaivladads per extender lur activitads da fatschenta han adina puspè intimà da perscrutar ed explorar ed han era mess a disposiziun ils meds necessaris.
En l'Ollanda han surtut commerziants dad Amsterdam cumenzà vers la fin dal 16avel tschientaner ad equipar expediziuns maritimas cun l'intent da scuvrir in passagi tras la dubla insla russa Nowaja Semlja da radund milli kilometers. Duas grondas expediziuns stevan sut il commando general dal famus admiral Cornelis May, la terza e davosa da questa seria da viadis da scuverta sut J. van Heemskerck e J. C. Rijp. Willem Barents aveva la funcziun sco timunier tar tut questas expediziuns da passa trais onns. Cun quai ch'el cumandava il medem mument almain in bastiment n'era el betg mo chapitani, mabain era cumandant d'ina squadra. Il pli tard a chaschun da la terza expediziun para el d'esser daventà la persuna principala da l'entir'interpresa. El aveva pudì sa far valair envers il cumandant superiur che s'opponiva a l'entschatta. In bun egl, perseveranza ed in grond success al han fatg enconuschent sin l'entir mund. Quatter nums geografics dattan fin oz perditga dal grond exploratur: il lai da Barents al nord da la Scandinavia, l'insla Barents e Barentsburg sin ils Spitzbergen e la regiun Barents sin la vart nord da Nowaja Semlja.

Las trais provas da navigar enturn l'Asia
Il zercladur 1594 è ina squadra da bastiment spartida dal port Texel en l'Ollanda. Anc il medem mais avevan els circumnavigà la peninsla scandinava ed avevan cuntanschì las inslas Kildin al nord da Murmansk en Russia. Da là davent era May navigà enavant en direcziun ost, entant che Barents aveva prendì curs vers nordost. Ils 4 da fanadur frunta el la costa vest da Nowaja Semlja. El cuntinuescha lung la costa vers nord. Dissegnond e mesirond approximativamain la terra e la posiziun, surtut ils differents golfs, cuntanscha el il piz occidental ils 29 da fanadur; davant el a l'ost giascheva il cap Shelanija. Il bastiment vegniva enserrà pli e pli dal glatsch e la squadra aveva cumenzà a marmugnar. La schanza da pudair cuntinuar era minima e perquai ha Barents decidì il 1. d'avust da returnar. Sin ses viadi da return ha el denominà differents golfs e lieus da la costa – Lombsbai (golf da la crusch), insla Podreswo (insla naira), Port da farina, Bai Stroganow Laurentius.
Ils 15 d'avust è Barents puspè sa scuntrà cun May en la mar Petschora, manaivel da l'insla Dalgii avant la via Jugorschen e mez settember eran els da return en l'Ollanda.
Lur plan oriund da traversar il nordost nun era reussì, ma Barents aveva purtà sco emprim European dal vest in ritg material da datas geograficas per ina carta da questa barriera impurtanta tranter vest ed ost, tranter il lai da Barents ed il lai da Kara. Sias indicaziuns topograficas e las bleras datas da basa da la costa Nowaja Semlja che sa stenda sco in artg sur set grads longitudinals, furman fin oz las conuschientschas fundamentalas da questa regiun. 
Gia il 1595 han ils Ollandais pruvà anc ina gia sut il commando da May e Barents da chattar in passagi nordost. Els nun han gì success.
Ils commerziants dad Amsterdam eran tuttina persvadids che lur plan da circumnavigar l'Asia al nordost saja realisabel. Perquai han els equipà ina nova expediziun.
Sut l'influenza da Rijp han ins l'emprim tschernì in curs pli al nord. Sin questa ruta han ils Ollandais chattà la "Insla dals urs", tranter Spitzbergen e Scandinavia, numnada uschia perquai ch'els vevan fatg la chatscha sin urs da glatsch.
Da l'insla dals urs han els cuntinuà baud la stad vers nord, nua ch'els han danovamain scuvrì terra nova, ils Spitzbergen (u plitost rescuvrì e rendì accessibel, sch'ins considerescha la scuverta da Sylbard tras ils Normans dal 1195). Ils Ollandais han explorà la costa nordvest e la costa vest, ina circumnavigaziun dad ost vers vest, quai che A. Peterson aveva supponì pli baud, n'è succedia tenor las conuschientschas dad oz.
Gia il prim da fanadur eran ils perscrutaders puspè sin l'insla dals urs. Là è Barents sa separà da Rijp ed è navigà cun Heemskerck vers Nowaja Semlja. Aut en il nord da l'insla dubla a la costa nord stevan ils navigaturs prest davant auts rempars da glatsch nunpenetrabels. Igl era pir avust e tuttina n'eri betg pli pussaivel da vegnir enavant.

Emprim enviern d'ina expediziun en questa auta regiun polara
Barents era cumplettamain enserrà cun ses bastiment e sia glieud en in "port da glatsch" en la ladezza settentriunala da 76°. Il bastiment ristgava da vegnir smardeglià dals culms da glatsch. Plinavant fiss la glieud prest morta dal fraid en ils orcans furius ed en il fraid extrem. Perquai ha Barents decidì da passentar l'enviern a terra en ina chasa da laina radunda ch'els vulevan eriger cun la blera laina che flottava sin l'aua. 
Quest emprim enviern d'ina expediziun uschè aut en il nord resta in eveniment memorabel en l'istorgia da las exploraziuns.
Per l'emprima gia han ins pudì observar ed experimentar ils orcans vehements ed il fraid extrem en ina distanza da be 1500 kilometers dal pol dal nord.

La construcziun da la chamona
Barents e ses 18 cumpogns da viadi han cumenzà ad eriger ina chamona stabila ch'ha schizunt survivì ils tschientaners. Il medi dr. Stein ha prendì mesiras per impedir malsognas tras igiena e charn frestga da rens. Ma durant quest enviern anc pli fraid ch'il solit èn tuttina morts dus perscrutaders da scorbut, la malsogna che navigaturs teman il pli fitg. 
Da quest'aventura han plirs participants da l'expediziun rapportà exactamain e cun grond entusiassem. Il cuschinunz dal bastiment, Martin Leukefeld, ha per exempel raquintà d'in eveniment tipic en il cumbat cun la natira franada durant la construcziun da la chamona:
Jau pitgava gist ina battadira en ina trav, ina lavur che pretenda gronda attenziun, ch'jau vegn spaventà d'in sbratg da Barents che steva da l'autra vart da la trav: "Attenziun Maarten!" Jau sigl en pe e ves strusch in pass da mai il grond chau d'ina bestia alva che ma flada in odur spizza en fatscha. En il maun sanester avev jau il stgalper, en il dretg il grev martè da lain, e senza ponderar ditg hai jau sfratgà il martè cun tutta forza sin il nas da la bestia. Quella ha dà in sgrign surd e vuleva ma dar ina cun sia patta. Jau era dentant gia guntgì, ma l'animal ma deva a dies.
Mes spendrament è succedì en ina moda nunspetgada e talmain ridicula che nus ans essan anc ditg divertids recapitulond l'eveniment. En mia vischinanza truschava in um cun num Steffen l'arschiglia per enchastrar las travs.
Quel ha prendì sia sadella d'arschiglia cun omadus mauns ed ha vulvì ella sur il chau ed il gnif da la bestia, in urs alv. L'urs ha bain schlavazzà davent la sadella, ma da l'arschiglia che tatgava vi dals egls, il nas e la bucca n'al reussivi betg da sa deliberar, malgrà tut fruschar cun las pattas. Quest mument ha Piet nizzegià per tschiffar la manera per el e stgavazzar l'urs cun ina ferma frida ch'il chau da l'animal è rudlà sper mes pes en la naiv ed ina sbuccada da sang è culà sur Barents e la trav ed ha colurà la naiv lunsch enturn.
In mument è il corp anc restà sidretg senza chau, lura ha el cumenzà a balluccar ed è crudà sin la vart. L'emprim essan nus restads tut marventads, ma alura ans ha tschiffà in rir franà 
da questa curiusa chatscha sin urs e tut noss cumpogns èn vegnids natiers per vesair tge ch'è succedì.
Steffen, in um quiet ch'ins n'aveva strusch fatg persenn avant, ha survegnì grond laud cun sia sadella. E sa chapescha era Piet cun ses culp potent, e siond che nagin n'aveva vis avant in urs uschè damanaivel, tut che smirvegliava da la grondezza da quest animal.
Il segiurn dals navigaturs en il port da glatsch manaivel dal piz nord da Nowaja Semlja ha durà dals 26 d'avust 1596 fin ils 14 da zercladur 1597. Cun excepziun da las duas unfrendas menziunadas als eri reussì da surviver l'enviern polar. Il davos tschientaner han ins puspè recuvrì la chamona da Barents, bain mantegnida e cun tut ils objects laschads enavos en quella. Pli tard han ins chattà in rapport detaglià da Barents zuppà en il chamin en in corn da pulvra.

Return dals survivents en bartgas avertas e la mort da Barents
En duas bartgas avertas èn ils servients sa mess sin via da return. En ina era Barents, gia segnà da malsogna e mort, en l'autra Heemskerck. Il tschintgavel di da lur viadi vers sid è Barents mort ils 20 da zercladur 1597 sin la mar averta pauc sut il piz nord da Nowaja Semlja. Sin lur viadi lung la costa vest en direcziun da terra franca russa ha la squadra pers anc ina gia dus cumpogns. Ils 12 da november 1597 èn ils salvads, tranter quels Heemskerck, arrivads ad Amsterdam.